Comair staak alle vlugte | Netwerk24
Deur William Horne 02 Julie 2021 15:34
Comair, wat Kulula.com en plaaslik British Airways bedryf, gaan van Maandag af alle vlugte staak te midde van die derde vlaag van Covid-19-infeksies.
Alle vlugte van Kulula en British Airways sal tot 29 Julie gestaak word.
Die maatskappy sê in 'n verklaring hy moes die moeilike besluit neem om klante en werknemers se lewe te beskerm namate die getal infeksies aanhou klim. Reisbeperkings na en van Gauteng wat op 28 Junie in werking getree het, raak ook die lugdiens se sake.
Glenn Orsmond, uitvoerende hoof van Comair, het klante wat deur die opskorting geraak is, om verskoning gevra.
"Dit was 'n moeilike besluit, maar ons glo dat dit die regte manier is om op te tree vir ons getroue klante en werknemers."
Comair sê hy sal tentatief op 30 Julie vlugte hervat, na gelang van hoe die infeksiekoers lyk, of die vlaag in Gauteng onder beheer gebring is en of regulasies dit toelaat.
Volgens Comair kan enigeen wat reeds 'n kaartjie besit, gratis hul vlugtyd aanpas tot enige datum binne 12 maande van die vlugdatum af. Dit geld enigeen wat reeds 'n kaartjie gehad het vir 'n vlug van 28 Junie tot 29 Julie.
Richard Ferguson, sakereddingspraktisyn van Comair, het die tydelike opskorting as 'n "moedige en verantwoordelike stap" beskryf.
Ferguson sê benewens die verbod op reise vir ontspanning na Gauteng, vind baie min reise in elk geval in ander dele van die land plaas, sowel vir sake as ontspanning.
Geen aansluitingsvlugte van internasionale vlugte is op die oomblik nodig nie omdat oorsese toeriste ook nog uit die land wegbly.